b'\n_START_ARTICLE_\nThe New Saints FC\n_START_SECTION_\nLlansantffraid FC\n_START_PARAGRAPH_\nSeura perustettiin vuonna 1959 nimell\xc3\xa4 Llansantffraid FC noin tuhannen asukkaan Llansantffraid-ym-Mechainin kyl\xc3\xa4n seuraksi. Aluksi joukkue pelasi Montgomeryshire Amateur Football Leaguessa, joka tuolloin oli Walesin nelj\xc3\xa4nneksi korkein sarjataso. Seitsem\xc3\xa4n kertaa joukkue voitti liigan mestaruuden. Kauden 1989\xe2\x80\x931990 p\xc3\xa4\xc3\xa4tteeksi se nousi Central Wales Leagueen, miss\xc3\xa4 se sijoittui heti ensimm\xc3\xa4isen kauden j\xc3\xa4lkeen toiseksi ja nousi Cymru Allianceen. Nousukiito jatkui nopeana ja kauden 1992\xe2\x80\x931993 se nousi jo Walesin liigaan ja saavutti my\xc3\xb6s Welsh Intermediate Cupin voiton.\n_START_SECTION_\nTotal Network Solutions\n_START_PARAGRAPH_\nVuonna 1996 Llansantffraid  voitti Walesin cupin ja p\xc3\xa4\xc3\xa4si t\xc3\xa4m\xc3\xa4n my\xc3\xb6t\xc3\xa4 pelaamaan Cup-voittajien cupia. Samoihin aikoihin oswestry\xc3\xa4inen tietokoneyritys Total Network Solutions maksoi 250 000 puntaa sponsorisopimuksesta, johon sis\xc3\xa4ltyi vaatimus yrityksen nimen esiintymisest\xc3\xa4 seuran nimess\xc3\xa4. N\xc3\xa4in syntyi Total Network Solutions Llansantffraid FC. Cup-voittajien cupissa seura pelasi Puolan cupin voittajaa Ruch Chorzowia vastaan kotonaan 1\xe2\x80\x931-tasapelin, mutta h\xc3\xa4visi vieraissa 0\xe2\x80\x935. Joukkue pelaa kansainv\xc3\xa4liset ottelunsa tavallisesti Wrexham AFC:n tai Newtown FC:n stadionilla, sill\xc3\xa4 sen oma stadion ei t\xc3\xa4yt\xc3\xa4 UEFAn vaatimuksia. Vuonna 2003 se kohtasi Manchester Cityn 72 000 -paikkaisella Millennium Stadiumilla Cardiffissa. Vuonna 1997 seura muutti nimens\xc3\xa4 muotoon Total Network Solutions FC. Kun aikaisemmin Walesin liigaa hallinnut Barry Town FC k\xc3\xa4rsi t\xc3\xa4ydellisen taloudellisen romahduksen, j\xc3\xa4i TNS ainoaksi t\xc3\xa4ysammattilaisseuraksi Walesin liigassa.\n_START_SECTION_\nYhdistyminen Oswestry Townin kanssa\n_START_PARAGRAPH_\nVuoden 2003 kes\xc3\xa4ll\xc3\xa4 TNS yhdistyi talousvaikeuksista k\xc3\xa4rsineen englantilaisen, mutta Walesin sarjoissa pelanneen Oswestry Town FC:n kanssa. Seura s\xc3\xa4ilytti TNS:n nimen, mutta otti vieraspeliasukseen Oswestryn kokotummansinisen asun. Kausi 2003\xe2\x80\x932004 sujui seuralta huonosti sen sijoituttua liigassa kakkoseksi ja h\xc3\xa4vitty\xc3\xa4 cupin loppuottelussa Rhylille. Seuraavalla kaudella se sen sijaan voitti molemmat. Vuonna 2005 TNS kohtasi Mestarien liigan ensimm\xc3\xa4isell\xc3\xa4 karsintakieroksella Liverpoolin ja h\xc3\xa4visi molemmat osaottelut 3\xe2\x80\x930.\n_START_SECTION_\nThe New Saints\n_START_PARAGRAPH_\nVuoden 2006 alussa British Telecom osti Total Network Solutionsin ja sponsorisopimus lakkasi kauden p\xc3\xa4\xc3\xa4tytty\xc3\xa4. T\xc3\xa4m\xc3\xa4n seurauksena seura j\xc3\xa4i ilman nime\xc3\xa4. Erilaisia vaihtoehtoja asian suhteen ehdotettiin, muun muassa nimioikeuksia yritettiin myyd\xc3\xa4 eBaylle, mutta lopulta p\xc3\xa4\xc3\xa4dyttiin entisen TNS-lyhenteen kirjaimia noudattavaan nimeen The New Saints. Aikaisemmin Llansantffraid oli tunnettu nimell\xc3\xa4 "The Saints", pyhimykset, ja Oswestryn asukkailla on l\xc3\xa4heinen suhde Yorkin arkkipiistaan pyh\xc3\xa4\xc3\xa4n Oswaldiin. Seuran uudessa vaakunassa lohik\xc3\xa4\xc3\xa4rme edustaa Llansantffraidia ja leijona Oswestry\xc3\xa4.'